Document ID: 32004D0588

KOMISSION PÄÄTÖS,
tehty 3 päivänä kesäkuuta 2004,
nautaeläimiä koskevan Maltan tietokannan toimintakelpoisuuden toteamisesta
(tiedoksiannettu numerolla K(2004) 1964)
(Ainoastaan englanninkielinen teksti on todistusvoimainen)
(ETA:n kannalta merkityksellinen teksti)
(2004/588/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Tšekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymisasiakirjan ja erityisesti sen 57 artiklan,
sekä katsoo seuraavaa:
(1)
Malta on esittänyt komissiolle pyynnön, että komissio toteaisi toimintakelpoiseksi nautaeläinten tunnistus- ja rekisteröintijärjestelmän käyttöönottamisesta sekä naudanlihan ja naudanlihatuotteiden pakollisesta merkitsemisestä ja neuvoston asetuksen (EY) N:o 820/97 kumoamisesta 17 päivänä heinäkuuta 2000 annetun Euroopan parlamentin ja neuvoston asetuksen (EY) N:o 1760/2000 (1) mukaisen Maltan nautaeläinten tunnistus- ja rekisteröintijärjestelmään kuuluvan tietokannan.
(2)
Euroopan unioni pani merkille Maltan pyynnön ja katsoi, että pyyntö olisi käsiteltävä asianmukaisten menettelyiden mukaisesti ennen Maltan liittymistä unioniin.
(3)
Maltan viranomaiset ovat toimittaneet asianmukaisia tietoja, joita päivitettiin 25 päivänä maaliskuuta 2004.
(4)
Maltan viranomaiset ovat sitoutuneet parantamaan tietokannan luotettavuutta varmistamalla erityisesti, että i) lisätoimenpiteitä, tarkastukset mukaan luettuina, toteutetaan syntymistä ja kuolemista ilmoittamiselle asetetun seitsemän päivän pituisen määräajan noudattamisen parantamiseksi; ii) lisätoimenpiteitä toteutetaan joko automaattisesti tai paikan päällä tehdyissä tarkastuksissa todettujen virheiden tai puutteiden korjaamiseksi nopeasti; iii) tapahtumatietokantaa parannetaan kehittämällä automaattinen varoitusjärjestelmä puutteiden ja rajoittaviin toimenpiteisiin liittyvien rikkomusten toteamiseksi; iv) palkkiota koskeva tieto lisätään sekä tietokantaan että passeihin; ja v) toimenpiteitä toteutetaan sen varmistamiseksi, että nautaeläinten tunnistaminen ja rekisteröinti tehdään komission asetuksen (EY) N:o 1082/2003 (2) mukaisesti.
(5)
Maltan viranomaiset sitoutuivat panemaan nämä parannustoimenpiteet täytäntöön viimeistään 30 päivänä huhtikuuta 2004.
(6)
Edellä esitetyn perusteella on aiheellista todeta nautaeläimiä koskevan tietokannan toimintakelpoisuus,
ON TEHNYT TÄMÄN PÄÄTÖKSEN:
1 artikla
Nautaeläimiä koskevan Maltan tietokannan todetaan olevan toimintakelpoinen 1 päivästä toukokuuta 2004.
2 artikla
Tämä päätös on osoitettu Maltalle.
Tehty Brysselissä 3 päivänä kesäkuuta 2004.

Labels: 17
3
6
12
18